Kreatiwiteit: Soms op unieke plekke - Solidariteit GildesSolidariteit Gildes Kreatiwiteit: Soms op unieke plekke - Solidariteit Gildes
Tuis / Gilde Artikels / Kreatiwiteit: Soms op unieke plekke
Kreatiwiteit: Soms op unieke plekke
Emma O'Brien, 'n professionele fotograaf van Johannesburg, het onlangs by die TEDx-konferensie in Pretoria gesels oor die "Creative magic of black dogs". Hierdie titel het my baie gefassineer, want hoe bring jy nou kreatiwiteit en 'n swart hond bymekaar uit?
Sy het verder uitgebrei dat 'n term wat algemeen in diereskuilings gebruik word eendag 'n hele nuwe kreatiewe proses by haar ontketen het. Die term was "black dog syndrome." Dit verwys basies daarna dat swart honde nie so maklik aangeneem word as honde van ander kleure nie. Swart honde word gereeld oorgeslaan slegs weens die kleur van hul pels, maar waarom is dit?
Verskeie redes word daarvoor aangevoer, maar oorhoofs kom dit neer op die volgende:
Swart honde word beskou as meer aggressief, al is dit nie die waarheid nie.
Swart honde se hare is meer sigbaar op meubels.
Swart honde fotografeer nie mooi nie. Dit is 'n probleem vir skuilings om die honde mooi te fotografeer sodat iemand hulle sal raaksien. O'Brien het ook genoem dat dit in die tyd waarin ons leef blykbaar belangrik is dat jou hond goed moet lyk op Instagram.
O'Brien noem dat sy 'n groot liefde vir diere het en sy kon nie verstaan hoekom so iets gebeur nie. Sy het besluit om swart honde te fotografeer om te wys dat hulle net so mooi kan lyk as enige ander hond. Sy het ook die honde teen 'n swart agtergrond gesit om hul emosies eerder as hul kleur uit te beeld. Elke foto was net so pragtig en merkwaardig soos enige foto van 'n ander kleur hond, maar hoe kon sy die boodskap oordra om te sorg dat die nodige bewusmaking rondom hierdie projek plaasvind?
Dit is op so 'n punt dat 'n mens besef dat kreatiwiteit nie altyd lê waar ons dink ons dit gaan kry nie. Sy was bekommerd dat hierdie foto's nie die regte gehoor bereik nie en dat dit nie die beoogde bewusmaking skep nie. Hierdie diere was haar passie en sy wou iets doen, al was dit net om een hond uit sy omstandighede te red.
Dit is waar haar kreatiwiteit op 'n ander manier begin werk het. Sy is 'n fotograaf, nie 'n skrywer nie, maar sy neem toe die brawe besluit om 'n storie by elke foto te skryf. Haar stories was baie in die trant van stories wat 'n mens op 'n aanlyn ontmoetingswebwerf sou kry, maar vir diere.
Hier is een wat sy spesifiek vir 'n swart mopshondjie geskryf het:
"Nancy. Slightly needy, snorer of note. Sheds so much that her mom now dresses like Batman."
Sy het 'n kans gewaag met 'n unieke idee, onseker of dit sou werk, maar dit was geslaagd en sy het 'n verskil gemaak in haar beroep en ook vir hierdie honde.
Hierdie bewusmakingsprojek het oornag 'n sukses geword en al hoe meer mense het foto's van hul aangenome swart honde op haar webwerf begin plaas. Die stereotipering dat 'n swart hond nie mooi fotografeer nie, is gebreek omdat een persoon besluit het om 'n sprong te maak en om op die idee wat binne in haar aangewakker was, te vertrou.